Bueu

Bueu é un concello da provincia de Pontevedra, pertencente á comarca do Morrazo. O concello ten unha poboación de 12.189 habitantes (2016), unha superficie de 30,8 km² (26,3 km² continentais e 4,5 km² insulares) e unha densidade de poboación de 401,04 hab./km². O seu xentilicio (véxase no Galizionario) é .

 Xeografía 

O concello de Bueu atópase na beira sur da ría de Pontevedra, no Atlántico. Limita coa ría de Aldán polo oeste, coa de Pontevedra polo norte, co concello de Marín polo nordeste, co de Moaña polo sueste e co de Cangas polo sur. O seu territorio está repartido en cinco parroquias: Beluso, Bueu, Cela, Ermelo e a Illa de Ons, adscrita a este concello desde 1844 xunto coas unidades menores do seu arquipélago. A capital municipal está situada en Bueu.

 Historia 

No concello atopáronse pezas do Paleolítico, e consérvanse restos de poboados castrexos da Idade de Bronce na illa de Ons, Castrillón (Meiro), Bon (Beluso) e A Cividá. Trala romanización de Galicia houbo asentamentos en Pescadoira e Meiro, con aras dedicadas aos lares viais.

No século XVIII a zona viviu un desenvolvemento económico pola instalación de industrias dedicadas á salgadura e ao envasado de conservas, especialmente da sardiña. Estas industrias, fomentadas principalmente por empresarios cataláns e italianos, supuxeron unha revolución nas artes de pesca. Actualmente existe na vila o Museo Massó, onde se amosa a historia da industria pesqueira e envasadora. As tres principais fábricas conserveiras existentes no século XX (Hermanos Massó, Jesús Alonso e Attilio Gaggero), todas situadas na fronte marítima da vila de Bueu, desapareceron absorbidas polo desenvolvemento urbanístico. Jesús Alonso, que comercializa a coñecida marca Palacio de Oriente, continúa coa actividade industrial no polígono industrial de Castiñeira, situado na parte alta da parroquia de Bueu.

Bueu constituíuse como concello en 1821, incluíndo, amais das parroquias actuais, as de Aldán e O Hío, que en 1862 pasaron ao concello de Cangas. En 1856 foille concedido o título de vila.

En Bueu editáronse tres periódicos: El Relámpago (1899), La Voz de Bueu (1904-1906) e El Adelanto (1912-1913).

 Cultura 
Dende 2008 celébrase en setembro, no Centro Social do Mar, o Festival Internacional de Curtametraxes de Bueu.

 Praias 
O concello ten un total de 24 praias, das que 3 se atopan nas Illas de Onshttp://www.concellodebueu.gal/ Concello de Bueu, pertencentes ao Parque Nacional das Illas Atlánticas.

 Poboación 

 Censo total 2015 12.251 habitantes Menores de 15 anos 1.692 (13.81 %) Entre 15 e 64 anos 8.018 (65.45 %) Maiores de 65 anos 2.541 (20.74 %)

 Bueu na literatura popular 
 Dame un bocado de pan/ pola nai que te pareu,/ que che hei de dar un xurelo/ cando veña de Bueu No texto: Dam'un, pol-a, ch'hei, xurêlo, Buêu..
 Se vou a Bueu nun bou, vou, / e, se non vou a Bueu nun bou, non vou

 Galería de imaxes 
Vexa o artigo principal en: Galería de imaxes de Bueu

 Parroquias 
miniatura|Plano da vila de Bueu

 Lugares de Bueu 
Para unha lista completa de todos os lugares do concello de Bueu vexa: Lugares de Bueu.

 Notas 

 Véxase tamén 

 Outros artigos 

 Eleccións municipais en Bueu

Categoría:Bueu